### 8.     Beslutning om vedtagelse af Plejeplan for [adresse] i [adresse]

**Åbent**

Sagsnr.: 326-2011-88743       J.nr.: 01.05.10           Dokumentnr.:
326-2021-184138

**Sagstype**

Beslutning.

**Resume og sagens baggrund**

I henhold til fredningen af [adresse] i Kalundborg fra
2007 kræves det, at der udarbejdes plejeplaner for [adresse] minimum hvert
femte år. Plejeplanen for 2016-2020 er afsluttet, og der skal nu vedtages en ny
plejeplan for området for perioden 2021-2025. På Teknik- og Miljøudvalgets møde
den 7. maj 2020 blev der orienteret om processen for revidering af plejeplanen
for [adresse].

**Indstillinger**

Chefen for Vej, Ejendom og Affald indstiller,

1.    at den
reviderede plejeplan for [adresse] i Kalundborg vedtages, og

2.    at de
plejetiltag, der kan løses inden for driftsbudgettet, igangsættes.

**Behandling**

Teknik- og Miljøudvalget.

**Sagsfremstilling**

Møllebakken er et grønt område på 9,59 ha med en central
beliggenhed i centrum af [adresse] og med direkte adgang fra [adresse].
Fra parken er der udsigt over Kalundborg by og havn. Møllebakken rummer desuden
en lang historie og kulturspor fra mange perioder. De første 500 år med erhverv
som vindmøller, garvere og rebslagere, de næste godt 150 år som lystanlæg og
ramme om mange af byens kulturelle begivenheder.

Møllebakken er et af de områder, som er udpeget i
Helhedsplanen for [adresse], og som er vigtige for byens identitet, byliv
og som turistattraktion. Tiltagene i plejeplanen vil være med til at fremme
anvendelsen af parken.

*Historik*

[adresse] blev fredet ved Fredningsnævnets afgørelse den 16.
august 2007. Naturklagenævnets endelige fredningsafgørelse er stadfæstet den 9.
januar 2009. Af fredningen fremgår det, at Kalundborg Kommune er forpligtet til
at udarbejde en plejeplan for det fredede område, der skal fastsætte den
fornødne pleje i henhold til at opfylde fredningens formål. ”Planen skal
redegøre for de plejeforanstaltninger og anlægsarbejder, som påtænkes udført i
de følgende højst 5 år, og for eventuelle begrænsninger i almenhedens
adgangsret”. Den første plejeplan blev vedtaget af Teknik- og Miljøudvalget den
8. september 2016 og er nu udløbet. En videreudvikling af [adresse] kræver en
revideret plejeplan.

Af fredningen fremgår det, at Kalundborg kommune er
plejemyndighed, og at Danmarks Naturfredningsforening, Friluftsrådet og
grundejer er høringsparter. En eventuel uenighed om planens indhold afgøres af
Fredningsnævnet.

*Fredningens formål*

For at opfylde fredningens formål skal [adresse] bevares
som en offentlig bypark, der friholdes for fremtidig byudvikling.
Offentlighedens adgang skal sikres og forbedres. Rekreative og landskabelige
kvaliteter og levemuligheder for plante- og dyreliv skal bevares og forbedres,
og de kulturhistoriske og geologiske kvaliteter skal bevares og formidles.

*Status for plejeplan 2016-2020*

Den første plejeplan havde en målsætning om at genskabe en
varieret bypark for kommunens borgere og turister. Da [adresse] i 2016 var
præget af, at den i en årrække havde haft et lavt plejeniveau, har den udvidede
pleje i perioden primært haft fokus på tilbageskæring af eksisterende
beplantning samt fjernelse af krat og risikotræer for at genskabe de mange
udsigtspunkter og tryghed i parken. Desuden er genplantning af udlevede
beplantninger påbegyndt. Økonomien til gennemførelsen af disse tiltag er fundet
inden for rammerne af den grønne drift.

En del af de foreskrevne tiltag i plejeplanen 2016-21 har
ikke kunnet rummes inden for den grønne drift i plejeplansperioden. Det gælder
dele af renovering af beplantningen samt renovering af stier, belysning og
inventar. Intentionerne er derfor overført til den nye plejeplan med forslag om
gennemførelse i [adresse].

*Den nye plejeplan 2021-2026*

Udarbejdelse af den nye plejeplan (Bilag 1) er sket i dialog
med Danmarks Naturfredningsforening, Friluftsrådet og grundejer. I
administrationen er udarbejdelsen foregået i et samarbejde mellem vej- og
parkområdet og natur- og miljøområdet. Der orienteres om den reviderede
plejeplan i Grønt Dialogforum.

I denne revision fortsættes arbejdet med at renovere og
styrke grundelementerne i parken, så [adresse] kommer til at fremstå indbydende
og oplevelsesrig. Den vigtige klarlæggelse af biologiske og botaniske værdier
er foregået i et samarbejde med Albert Ravn og Christoffer Andersen,
og denne plejeplan er tilrettet for at understøtte disse værdier.

Der arbejdes i den kommende periode med at fremhæve de
kvaliteter og kulturspor, der gør [adresse] til noget særligt i byens samlede
udbud af grønne områder og med at styrke oplevelsesværdi og formidling i
parken. Afsnittet omkring Møllebakkens historie er derfor udvidet i denne
udgave af plejeplanen og suppleret med et selvstændigt bilag ’Møllebakkens
historie’ (Bilag 2). Bilaget kan ligge til grund for både den videre formidling
og for valg omkring ændring eller styrkelse af parkens elementer.

I den nye plejeplan 2021-2025 behandles mere økonomisk tunge
anlægs- og renoveringsopgaver, som kun i mindre grad kan afholdes inden for den
normale drift:

·
Løbende renovering af parkens grønne beplantning og
understøttelse af forekomster af sjældne kulturarter

·
Etablering af formidling i parken

·
Renovering og udvikling af hovedindgangen ved [adresse]

·
Fornyelse af belægningen på stierne samt renovering af trapper

·
Etablering af mindre erstatnings P-plads (optil 6 båse) på
[adresse]

·
Belysning langs stierne på [adresse]

·
Fornyelse og supplering af inventar

·
Renovering af Møllebakketrappen og øvrige trappeanlæg

·
Eventuel renovering af kampestensmur langs [adresse]

Plejeplanen forelægges for Teknik- og Miljøudvalget til
godkendelse. Herefter sendes planen til de høringsberettigede parter i forhold
til afgørelser efter naturbeskyttelsesloven. Efter klagefristens udløb efter
fire uger vil planen kunne iværksættes.

Udgiften til renovering af beplantning og etablering af
formidling kan ved prioritering rummes inden for driftsrammen til grønne
områder. Udførelse af de øvrige anlægstiltag vil kræve, at der afsættes midler
på anlægsbudgettet inden for de næste fire år. Der udarbejdes et mere konkret
oplæg til dette i begyndelsen af 2022.

**Økonomiske konsekvenser**

Ingen økonomiske konsekvenser. Det er dog en forudsætning
for planens gennemførelse, at der inden for de næste fire år afsættes en
anlægsramme til formålet.

**Bilag**

|  |  |
| --- | --- |
| Bilag 1 - Plejeplan for [adresse] 2021 | 326-2021-204556 |
| Bilag 2 - Johannes Nielsen historie 2021 | 326-2021-204574 |